ญี่ปุ่นเผย GDP ไตรมาสแรกปีนี้ขยายตัว 2.4% หลังการส่งออกฟื้นตัว
ญี่ปุ่นเผย GDP ไตรมาสแรกปีนี้ขยายตัว 2.4% หลังการส่งออกฟื้นตัว
20 พ.ค. 2558

รัฐบาลญี่ปุ่น เปิดเผยว่า ผลิตภัณฑ์มวลรวมภายในประเทศ (GDP) ของญี่ปุ่นในไตรมาสแรกปีนี้ ขยายตัว 2.4% ซึ่งเป็นการขยายตัวติดต่อกัน 2 ไตรมาส และปรับตัวได้ดีกว่าที่นักวิเคราะห์คาดการณ์ไว้ที่ 1.5% เพราะได้รับปัจจัยหนุนจากการฟื้นตัวขึ้นของการส่งออกและการลงทุนด้านที่อยู่อาศัย
โดยการอุปโภคบริโภค ซึ่งคิดเป็นสัดส่วน 60% ของ GDP ญี่ปุ่นนั้น ขยายตัว 0.4% เนื่องจากยอดขายเครื่องไฟฟ้าภายในบ้านปรับตัวสูงขึ้น ซึ่งรวมถึงตู้เย็นและทีวี
ส่วนการส่งออกขยายตัว 2.4% เพราะได้รับแรงหนุนจากการฟื้นตัวของเศรษฐกิจโลก ขณะที่การนำเข้าขยายตัว 2.9%
สำหรับการลงทุนด้านที่อยู่อาศัยปรับตัวขึ้น 1.8% ซึ่งเป็นการปรับขึ้นครั้งแรกในรอบ 4 ไตรมาส ขณะที่การใช้จ่ายด้านทุนในภาคเอกชน ซึ่งรัฐบาลระบุว่าเป็นแรงขับเคลื่อนเศรษฐกิจที่สำคัญนั้น เพิ่มขึ้น 0.4% ซึ่งเป็นการปรับขึ้นครั้งแรกในรอบ 4 ไตรมาส สำนักข่าวเกียวโดรายงาน